b'\n_START_ARTICLE_\nJukstaglomerulni aparat\n_START_PARAGRAPH_\nJukstaglomerulni aparat je mikroskopska struktura v ledvicah, ki uravnava (regulira) funkcijo nefrona, s katerim je v stiku. Pojem je sestavljen iz latinskih besed iuxta [j\xc3\xbaksta] - blizu ter glomerulus - klob\xc4\x8di\xc4\x8d in se tako nana\xc5\xa1a na njegovo lego blizu kapilarnega klob\xc4\x8di\xc4\x8da. Natan\xc4\x8dneje povedano le\xc5\xbei med \xc5\xbeilnim polom ledvi\xc4\x8dnega telesca (ki je prakti\xc4\x8dno glomerulus) in distalno zvito cevko. Njegova lega je odlo\xc4\x8dilnega pomena za uravnavanje krvnega tlaka in hitrost filtracije kapilarnega klob\xc4\x8di\xc4\x8da. Sestavljajo ga trije tipi celic, in sicer celice makule denze, jukstaglomerulne celice ter ekstraglomerulne mezangijske celice.'